KIRJALLINEN KYSYMYS E-2399/99

esittäjä(t): Bart Staes (Verts/ALE) komissiolle

(16. joulukuuta 1999)

Aihe: Menneisyydessä tapahtuneen asbestisaastumisen saneeraus Euroopan unionissa

Asbestikuidun käyttö on ollut kiellettyä vuodesta 1997 lähtien sen terveysvaarojen vuoksi. Tästä menneisyydessä tapahtuneesta saastumisesta onkin siis päästävä eroon mahdollisimman pian ja tehokkaasti. Asbestin täsmällinen luettelointi ja selkeät saneerausohjeet ovat tässä yhteydessä erittäin tärkeitä.

1. Onko komissiolla asbestintuottajien myyntilukujen perusteella laadittua täsmällistä ja yksityiskohtaista luetteloa 15 EU:n jäsenvaltion menneisyydessä tapahtuneesta asbestinkäytöstä? Jos tällaista luetteloa ei ole, aikooko komissio tehdä sellaisen, jotta saneeraus olisi lähitulevaisuudessa nopeaa ja tehokasta?

2. Kuinka paljon asbestia EU:ssa oli tuotettu ja käytetty vuoteen 1997 mennessä?

3. Kuinka monessa tehtaassa on komission mukaan käytetty asbestia?

4. Kuinka monessa toimistorakennuksessa on komission mukaan käytetty asbestia?

5. Kuinka monessa yksityisasunnossa on komission mukaan käytetty asbestia?

6. Kuinka monessa koulurakennuksessa on komission mukaan käytetty asbestia?

7. Mitkä rakennukset ovat komission mukaan ensisijaisia saneerauksen kohteita?

8. Mitä direktiivejä komissio on laatinut menneisyydessä tapahtuneen asbestisaastumisen pikaiseksi ja tehokkaaksi saneeraamiseksi?

Erkki Liikasen komission puolesta antama vastaus

(3. maaliskuuta 2000)

Viiden asbestityypin markkinointi ja käyttö on ollut kiellettyä yhteisössä vuodesta 1991. Komissio antoi 26. heinäkuuta 1999 direktiivin 1999/77/EY, annettu 26 päivänä heinäkuuta 1999, tiettyjen vaarallisten aineiden ja valmisteiden (asbesti) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY liitteen I mukauttamisesta tekniikan kehitykseen kuudennen kerran(1), jossa kielto laajennetaan koskemaan kaikkia asbestityyppejä viimeistään 1. tammikuuta 2005 alkaen. Tähän kieltoon on vain hyvin vähän poikkeuksia, joita komissio tarkastelee uudelleen ennen 1. tammikuuta 2003. Edellä mainitulla direktiivillä on tarkoitus estää mahdollisten asbestivarastojen kasvaminen yhteisössä.

Komissiolla ei ole yksityiskohtaisia tietoja asbestin käytöstä jäsenvaltioissa.

Komissiolla ei ole kysymyksissä 27 pyydettyjä tietoja.

Asbestijätteeseen sovelletaan yleistä jätelainsäädäntöä, erityisesti jätteistä 15 päivänä heinäkuuta 1975 annettua neuvoston direktiiviä 75/442/ETY(2) (sellaisena kuin se on muutettuna). Rakennus- ja purkujätteen sisältämissä eristeissä oleva asbesti on 12 päivänä joulukuuta 1991 annetun neuvoston direktiivin 91/689/ETY(3) mukaista vaarallista jätettä. Asbestin aiheuttaman ympäristön pilaantumisen ehkäisemisestä ja vähentämisestä 19 päivänä maaliskuuta 1987 annetussa neuvoston direktiivissä 87/217/ETY(4) vahvistetaan eräitä perussääntöjä asbestin poistamisesta ja hävittämisestä. Kyseisissä säännöksissä ei vaadita tällaisen asbestijätteen nopeaa ja tehokasta hävittämistä.

(1) EYVL L 207, 6.8.1999.

(2) EYVL L 194, 25.7.1975.

(3) EYVL L 377, 31.12.1991.

(4) EYVL L 85, 28.3.1987.